CELEX: 
Language: sl
Date: 2021-09-29 00:00:00
Title: DELEGIRANA UREDBA KOMISIJE (EU) …/… o spremembi Priloge k Uredbi (EU) 2019/452 Evropskega parlamenta in Sveta o vzpostavitvi okvira za pregled neposrednih tujih naložb v Uniji

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Glavni cilj Uredbe (EU) 2019/452 Evropskega parlamenta in Sveta o vzpostavitvi okvira za pregled neposrednih tujih naložb v Uniji
                  1
                (v nadaljnjem besedilu: Uredba) je povečati ozaveščenost držav članic in Evropske komisije o tveganjih pri nekaterih neposrednih tujih naložbah, ki lahko v določenih okoliščinah vplivajo na varnost ali javni red v Uniji. 
            
            
               S členi 6 do 11 Uredbe se vzpostavlja mehanizem sodelovanja, v okviru katerega si države članice in Komisija izmenjujejo informacije in podajajo pripombe o neposrednih tujih naložbah, ki lahko vplivajo na varnost ali javni red v več kot eni državi članici. 
            
            
               Namen Uredbe je tudi povečati ozaveščenost o neposrednih tujih naložbah, ki vplivajo na projekte in programe v interesu Unije. V ta namen se s členom 8 Uredbe Komisiji omogoča izdaja mnenja, kadar meni, da lahko neposredne tuje naložbe vplivajo na projekte ali programe v interesu Unije zaradi varnosti ali javnega reda, ki se pošlje vsem državam članicam. V členu 8(2)(c) je navedeno, da država članica, v kateri se neposredna tuja naložba načrtuje ali je bila zaključena, takšno mnenje „v največji možni meri“ upošteva in Komisiji predloži pojasnilo, če njeno mnenje ni bilo upoštevano. 
            
            
               V členu 8(3) je določeno, da so projekti in programi v interesu Unije tisti projekti in programi, ki vključujejo znaten prispevek sredstev Unije ali njihov precejšen delež, ali tisti, ki jih zajema pravo Unije v zvezi s kritično infrastrukturo, kritičnimi tehnologijami ali kritičnimi viri, ki so bistveni za varnost ali javni red. Seznam projektov in programov je priložen k Uredbi. V skladu s členom 8(4) Komisija sprejme delegirane akte, da spremeni ta seznam.
            
            
               Zaradi dogodkov, do katerih je prišlo od zadnje posodobitve Priloge 13. julija 2020
                  2
               , vključno s sprejetjem večletnega finančnega okvira za obdobje 2021–2027
                  3
                (v nadaljnjem besedilu: VFO 2021–2027), so bili naslednji projekti in programi v interesu Unije opredeljeni kot projekti, ki izpolnjujejo merila iz člena 8(3), zato se predlaga njihova vključitev v seznam, priložen k Uredbi.
            
            
               1.Cilj vesoljskega programa je zagotoviti kontinuiteto naložb v vesoljske dejavnosti EU, spodbujati znanstveni in tehnični napredek ter podpirati konkurenčnost in inovacijsko zmogljivost evropske vesoljske industrije. Program združuje obstoječo infrastrukturo ter ohranja kontinuiteto in razvoj globalnega satelitskega navigacijskega sistema EU (Galileo), skupne evropske geostacionarne navigacijske storitve (EGNOS) ter brezplačnega in odprtega programa EU za opazovanje Zemlje (Copernicus). Drugič, njegov cilj je tudi razvoj novih varnostnih komponent, kot so spremljanje razmer v vesolju, ki vključuje podkomponento za nadzor in spremljanje v vesolju, in nova storitev vladnih satelitskih komunikacij (GOVSATCOM) za organe EU in držav članic. Tretjič, spodbuja močno in inovativno vesoljsko industrijo, npr. z izboljšanjem dostopa zagonskih podjetij ter malih in srednjih podjetij (MSP) do tveganega financiranja, olajšanjem dostopa do zmogljivosti za testiranje in obdelovanje ali spodbujanjem certificiranja in standardizacije. Četrtič, njegov cilj je ohraniti neodvisen dostop EU do vesolja, npr. z združevanjem povpraševanja v EU po izstrelitvenih storitvah in naložbami v inovativno tehnologijo, kot so nosilne rakete za večkratno uporabo.
            
            
               2.Obzorje Evropa je ključni program Unije za financiranje raziskav in inovacij ter med drugim podpira ukrepe, ki so bistvenega pomena za varnost ali javni red v Uniji. Pri izvajanju programa Obzorje Evropa lahko Unija vstopi v nekatere pravno opredeljene oblike javno-zasebnih in javno-javnih partnerstev. Čeprav so ta partnerstva usklajena s cilji programa Obzorje Evropa in so v tem programu prav verjetno tudi zajeta, gre za različne in obsežne instrumente s posamezno pravno podlago v primarnem pravu, tj. členih 185 in 187 PDEU. Zaradi večje jasnosti je primerno izrecno omeniti partnerstva v obliki sodelovanja Unije v programih, ki jih izvaja več držav članic, denimo instrumente, kot so skupna podjetja, ali organe, kot je Evropski inštitut za inovacije in tehnologijo.
            
            
               3.Program Euratoma za raziskave in usposabljanje za obdobje 2021–2025 podpira dejavnosti jedrskih raziskav in usposabljanja s poudarkom na jedrski varnosti, zaščiti, ravnanju z radioaktivnimi odpadki in izrabljenim gorivom, varstvom pred sevanjem in fuzijski energiji. Namenjen je tudi izboljšavam na področju izobraževanja, usposabljanja in dostopa do raziskovalnih infrastruktur. Poleg tega podpira mobilnost raziskovalcev na jedrskem področju v okviru ukrepov Marie Skłodowske-Curie programa Obzorje Evropa. Program uporablja enake instrumente in pravila za sodelovanje kot program Obzorje Evropa. Omejen je na pet let, leta 2025 pa naj bi se podaljšal za dve leti, da bo usklajen z VFO 2021–2027.
            
            
               4.Instrument za povezovanje Evrope financira ključne projekte na področju prometa, digitalizacije in energije. Njegov cilj je pospešiti naložbe na področju vseevropskih omrežij in spodbuditi financiranje iz javnega in zasebnega sektorja, hkrati pa povečati pravno varnost in spoštovati načelo tehnološke nevtralnosti. Na področju prometa spodbuja medsebojno povezana in multimodalna omrežja za razvoj in posodobitev železniške, cestne, celinske plovne in pomorske infrastrukture ter varne in zanesljive mobilnosti. Zagotavlja tudi, da je infrastruktura, kadar je prilagojena za izboljšanje vojaške mobilnosti znotraj EU, združljiva z dvojno rabo ter izpolnjuje civilne in vojaške potrebe. Na energetskem področju je namen programa prispevati k večji povezanosti evropskega energetskega trga, izboljšati čezmejno in medsektorsko interoperabilnost energetskih omrežij, spodbuditi razogljičenje ter zagotoviti zanesljivost dobave. Financiranje je na voljo tudi za čezmejne projekte na področju proizvodnje energije iz obnovljivih virov. Na področju digitalne povezljivosti obseg programa upošteva dejstvo, da je digitalna preobrazba gospodarstva in družbe na splošno odvisna od splošnega dostopa do zanesljivih in cenovno dostopnih visokozmogljivih in zelo visokozmogljivih omrežij. Da bi bil projekt upravičen do podpore, mora prispevati k doseganju ciljev enotnega digitalnega trga in povezljivosti EU. 
            
            
               5.Program za digitalno Evropo je prvi finančni instrument EU, osredotočen na zagotavljanje digitalne tehnologije podjetjem in državljanom. Zagotavlja financiranje projektov na petih ključnih področjih: superračunalništvo, umetna inteligenca, kibernetska varnost, napredna digitalna znanja in spretnosti ter zagotavljanje široke uporabe digitalnih tehnologij v gospodarstvu in družbi. Program je prilagojen temu, da se zapolni vrzel med raziskavami na področju digitalnih tehnologij in njihovo uporabo ter da se rezultati raziskav dajo na trg – v korist evropskih državljank in državljanov ter podjetij, zlasti malih in srednjih podjetij. Naložbe v okviru programa za digitalno Evropo podpirajo dvojni cilj Unije, tj. zeleni prehod in digitalno preobrazbo, ter krepijo odpornost, odprto strateško avtonomijo in digitalno suverenost Unije. Program dopolnjuje druge programe EU, kot sta program Obzorje Evropa za raziskave in inovacije ter Instrument za povezovanje Evrope za digitalno infrastrukturo. 
            
            
               6.Evropski obrambni sklad je namenjen spodbujanju konkurenčnosti in inovativnosti tehnološke in industrijske baze evropske obrambe, s čimer prispeva k varnosti in strateški avtonomiji EU. Njegov namen je spodbuditi nastanek skupnih programov in s podporo skupnim raziskovalnim in razvojnim dejavnostim zagotoviti potrebne spodbude za okrepitev sodelovanja v vseh fazah industrijskega cikla. Sledi dvema programoma, ki sta že navedena v Prilogi, in sicer pripravljalnemu ukrepu Unije o raziskavah na področju obrambe in evropskemu programu za razvoj obrambne industrije. Poleg tega bodo obstajale tesne povezave med skladom in projekti, ki se izvajajo v okviru stalnega strukturnega sodelovanja (PESCO), in sicer v obliki višje stopnje financiranja, ki bo dodeljeno upravičenim projektom PESCO.
            
            
               7.Program EU za zdravje je eden od odzivov EU na pandemijo COVID-19, ki je močno vplivala na medicinsko in zdravstveno osebje, paciente in zdravstvene sisteme v EU. Ker je največji zdravstveni program EU doslej, je njegov cilj povečati odpornost zdravstvenih sistemov za obvladovanje čezmejnih nevarnosti za zdravje, kot je COVID-19, ter povečati zmogljivosti za krizno upravljanje in pripravljenost na pandemijo, izboljšati razpoložljivost, dostopnost in cenovno ugodnost zdravil in medicinskih pripomočkov ter izdelkov, povezanih s krizo, v Uniji, s podpiranjem inovacij ter spodbujati napredek pri digitalni preobrazbi.
            
            
               2.POSVETOVANJA PRED SPREJETJEM AKTA
            
            
               V skladu z odstavkom 4 skupnega dogovora o delegiranih aktih med Evropskim parlamentom, Svetom in Evropsko komisijo so bila o tem delegiranem aktu opravljena ustrezna in pregledna posvetovanja, tudi na ravni strokovnjakov. Opravljeno je bilo pisno posvetovanje s skupino strokovnjakov za pregled neposrednih tujih naložb v Evropski uniji.
            
            
               3.PRAVNI ELEMENTI DELEGIRANEGA AKTA
            
            
               S členom 8(3) Uredbe je Komisija pooblaščena za sprejemanje delegiranih aktov, da spremeni seznam projektov in programov v interesu Unije.
            
            
               V Prilogo k Uredbi bi bilo treba dodati naslednje projekte in programe:
            
         
         
            
               –Uredba (EU) 2021/696 Evropskega parlamenta in Sveta z dne 28. aprila 2021 o vzpostavitvi Vesoljskega programa Unije in ustanovitvi Agencije Evropske unije za vesoljski program ter razveljavitvi uredb (EU) št. 912/2010, (EU) št. 1285/2013 in (EU) št. 377/2014 in Sklepa št. 541/2014/EU,
            
            
               –Uredba (EU) 2021/695 Evropskega parlamenta in Sveta z dne 28. aprila 2021 o vzpostavitvi okvirnega programa za raziskave in inovacije Obzorje Evropa, določitvi pravil za sodelovanje in razširjanje njegovih rezultatov ter razveljavitvi uredb (EU) št. 1290/2013 in (EU) št. 1291/2013,
            
            
               –Uredba Sveta (Euratom) 2021/765 z dne 10. maja 2021 o vzpostavitvi Programa za raziskave in usposabljanje Evropske skupnosti za atomsko energijo za obdobje 2021–2025, ki dopolnjuje okvirni program za raziskave in inovacije Obzorje Evropa, ter razveljavitvi Uredbe (Euratom) 2018/1563,
            
            
               –Uredba (EU) 2021/1153 Evropskega parlamenta in Sveta z dne 7. julija 2021 o vzpostavitvi Instrumenta za povezovanje Evrope ter razveljavitvi uredb (EU) št. 1316/2013 in (EU) št. 283/2014,
            
            
               –Uredba (EU) 2021/694 Evropskega parlamenta in Sveta z dne 29. aprila 2021 o vzpostavitvi programa Digitalna Evropa in razveljavitvi Sklepa (EU) 2015/2240,
            
            
               –Uredba (EU) 2021/697 Evropskega parlamenta in Sveta z dne 29. aprila 2021 o vzpostavitvi Evropskega obrambnega sklada ter razveljavitvi Uredbe (EU) 2018/1092,
            
            
               –Uredba (EU) 2021/522 Evropskega parlamenta in Sveta z dne 24. marca 2021 o vzpostavitvi programa za ukrepe Unije na področju zdravja (Program EU za zdravje) za obdobje 2021–2027 in razveljavitvi Uredbe (EU) št. 282/2014.
            
            
               DELEGIRANA UREDBA KOMISIJE (EU) …/…
            
            
               z dne 29.9.2021
            
            
               o spremembi Priloge k Uredbi (EU) 2019/452 Evropskega parlamenta in Sveta o vzpostavitvi okvira za pregled neposrednih tujih naložb v Uniji
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2019/452 Evropskega parlamenta in Sveta z dne 19. marca 2019 o vzpostavitvi okvira za pregled neposrednih tujih naložb v Uniji
                  4
                in zlasti člena 8(4) Uredbe, 
            
            
               ob upoštevanju naslednjega:
            
            
               (1)V skladu s členom 8(3) Uredbe (EU) 2019/452 projekti ali programi v interesu Unije vključujejo tiste projekte in programe, ki vključujejo znaten prispevek sredstev Unije ali njihov precejšen delež, ali tiste, ki jih zajema pravo Unije v zvezi s kritično infrastrukturo, kritičnimi tehnologijami ali kritičnimi viri, ki so bistveni za varnost ali javni red. 
            
            
               (2)Seznam projektov ali programov v interesu Unije iz člena 8(3) Uredbe (EU) 2019/452 je v Prilogi k navedeni uredbi.
            
            
               (3)Komisija je opredelila več drugih projektov in programov, ki so upravičeni do vključitve na seznam, priložen k Uredbi (EU) 2019/452. 
            
            
               (4)Cilj vesoljskega programa
                  5
                je zagotoviti kontinuiteto naložb v vesoljske dejavnosti Unije, spodbujati znanstveni in tehnični napredek ter podpirati konkurenčnost in inovacijsko zmogljivost vesoljske industrije Unije. Program združuje obstoječo infrastrukturo ter ohranja kontinuiteto in razvoj globalnega satelitskega navigacijskega sistema EU (Galileo), skupne evropske geostacionarne navigacijske storitve (EGNOS) ter brezplačnega in odprtega programa Unije za opazovanje Zemlje (Copernicus). Njegov cilj je tudi razvoj novih varnostnih komponent, kot so spremljanje razmer v vesolju, ki vključuje podkomponento za nadzor in spremljanje v vesolju in nova storitev vladnih satelitskih komunikacij za organe Unije in držav članic. Spodbuja močno in inovativno vesoljsko industrijo in je namenjen ohranjanju neodvisnega dostopa Unije do vesolja.
            
            
               (5)Obzorje Evropa
                  6
                je ključni program Unije za financiranje raziskav in inovacij ter med drugim podpira ukrepe, ki so bistvenega pomena za varnost ali javni red v Uniji. 
            
            
               (6)Program Euratoma za raziskave in usposabljanje za obdobje 2021–2025
                  7
                podpira dejavnosti jedrskih raziskav in usposabljanja s poudarkom na jedrski varnosti, zaščiti, ravnanju z radioaktivnimi odpadki in izrabljenim gorivom, varstvom pred sevanjem in fuzijski energiji. Namenjen je tudi izboljšavam na področju izobraževanja, usposabljanja in dostopa do raziskovalnih infrastruktur. 
            
         
         
            
               (7)Instrument za povezovanje Evrope
                  8
                financira ključne projekte na področju prometa, digitalizacije in energije. Z ukrepi v njegovem okviru se lahko zagotovi financiranje za fizično ali virtualno kritično infrastrukturo in kritične tehnologije.
            
            
               (8)Program za digitalno Evropo
                  9
                je prvi finančni instrument Unije, osredotočen na zagotavljanje digitalne tehnologije podjetjem in državljanom. Zagotavlja financiranje projektov na področjih, ki se lahko zdijo kritična za varnost ali javni red v Uniji, kot so superračunalništvo, umetna inteligenca, kibernetska varnost in napredna digitalna znanja in spretnosti. 
            
            
               (9)Evropski obrambni sklad
                  10
                je zasnovan kot instrument za spodbujanje konkurenčnosti in inovativnosti tehnološke in industrijske baze obrambe Unije, s čimer prispeva k varnosti in strateški avtonomiji Unije. 
            
            
               (10)Program EU za zdravje
                  11
                je eden od odzivov Unije na pandemijo COVID-19, zato ima pomembno vlogo pri zagotavljanju javnega reda prek javnega zdravja. Njegov cilj je povečati odpornost zdravstvenih sistemov za obvladovanje čezmejnih nevarnosti za zdravje, kot je COVID-19, ter povečati zmogljivosti za krizno upravljanje in pripravljenost na pandemijo, izboljšati razpoložljivost, dostopnost in cenovno ugodnost zdravil in medicinskih pripomočkov ter izdelkov, povezanih s krizo, v Uniji, s podpiranjem inovacij ter spodbujati napredek pri digitalni preobrazbi.
            
            
               (11)Uredbo (EU) 2019/452 bi bilo zato treba ustrezno spremeniti –
            
            
               SPREJELA NASLEDNJO UREDBO:
            
            
               Člen 1
            
            
               Priloga k Uredbi (EU) 2019/452 se nadomesti z besedilom iz Priloge k tej uredbi. 
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 29.9.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 79I, 21.3.2019, str. 1.
               
               
                  
                     (2)
                  
                        Delegirana uredba Komisije (EU) 2020/1298 z dne 13. julija 2020 o spremembi Priloge k Uredbi (EU) 2019/452 Evropskega parlamenta in Sveta o vzpostavitvi okvira za pregled neposrednih tujih naložb v Uniji (UL L 304, 18.9.2020, str. 1).
               
               
                  
                     (3)
                  
                        Uredba Sveta (EU, Euratom) 2020/2093 z dne 17. decembra 2020 o določitvi večletnega finančnega okvira za obdobje 2021–2027 (UL L 433I, 22.12.2020, str. 11).
               
               
                  
                     (4)
                  
                        UL L 79I, 21.3.2019, str. 1.
               
               
                  
                     (5)
                  
                        Uredba (EU) 2021/696 Evropskega parlamenta in Sveta z dne 28. aprila 2021 o vzpostavitvi Vesoljskega programa Unije in ustanovitvi Agencije Evropske unije za vesoljski program ter razveljavitvi uredb (EU) št. 912/2010, (EU) št. 1285/2013 in (EU) št. 377/2014 ter Sklepa št. 541/2014/EU (UL L 170, 12.5.2021, str. 69).
               
               
                  
                     (6)
                  
                        Uredba (EU) 2021/695 Evropskega parlamenta in Sveta z dne 28. aprila 2021 o vzpostavitvi okvirnega programa za raziskave in inovacije Obzorje Evropa, določitvi pravil za sodelovanje in razširjanje rezultatov ter razveljavitvi uredb (EU) št. 1290/2013 in (EU) št. 1291/2013 (UL L 170, 12.5.2021, str. 1).
               
               
                  
                     (7)
                  
                        Uredba Sveta (Euratom) 2021/765 z dne 10. maja 2021 o vzpostavitvi Programa za raziskave in usposabljanje Evropske skupnosti za atomsko energijo za obdobje 2021–2025, ki dopolnjuje okvirni program za raziskave in inovacije Obzorje Evropa, ter razveljavitvi Uredbe (Euratom) 2018/1563 (UL L 167I, 12.5.2021, str. 81).
               
               
                  
                     (8)
                  
                        Uredba (EU) 2021/1153 Evropskega parlamenta in Sveta z dne 7. julija 2021 o vzpostavitvi Instrumenta za povezovanje Evrope ter razveljavitvi uredb (EU) št. 1316/2013 in (EU) št. 283/2014 (UL L 249 14.7.2021, str. 38).
               
               
                  
                     (9)
                  
                        Uredba (EU) 2021/694 Evropskega parlamenta in Sveta z dne 29. aprila 2021 o vzpostavitvi programa Digitalna Evropa in razveljavitvi Sklepa (EU) 2015/2240 (UL L 166, 11.5.2021, str. 1).
               
               
                  
                     (10)
                  
                        Uredba (EU) 2021/697 Evropskega parlamenta in Sveta z dne 29. aprila 2021 o vzpostavitvi Evropskega obrambnega sklada ter razveljavitvi Uredbe (EU) 2018/1092 (UL L 170, 12.5.2021, str. 149).
               
               
                  
                     (11)
                  
                        Uredba (EU) 2021/522 Evropskega parlamenta in Sveta z dne 24. marca 2021 o vzpostavitvi programa za ukrepe Unije na področju zdravja (Program EU za zdravje) za obdobje 2021–2027 in razveljavitvi Uredbe (EU) št. 282/2014 (UL L 107, 26.3.2021, str. 1).
               
            
      
    ---documentbreak--- 
      
         
         
            
               PRILOGA 
            
            
               „PRILOGA
            
            
               Seznam projektov ali programov v interesu Unije iz člena 8(3)
            
            
               1.Evropski programi GNSS (Galileo in EGNOS)
                  1
               :
            
            
               Uredba (EU) št. 1285/2013 Evropskega parlamenta in Sveta z dne 11. decembra 2013 o vzpostavitvi in obratovanju evropskih satelitskih navigacijskih sistemov ter razveljavitvi Uredbe Sveta (ES) št. 876/2002 in Uredbe (ES) št. 683/2008 Evropskega parlamenta in Sveta (UL L 347, 20.12.2013, str. 1).
            
            
               2.Copernicus
                  2
               :
            
            
               Uredba (EU) št. 377/2014 Evropskega parlamenta in Sveta z dne 3. aprila 2014 o vzpostavitvi programa Copernicus in razveljavitvi Uredbe (EU) št. 911/2010 (UL L 122, 24.4.2014, str. 44).
            
            
               3.Pripravljalni ukrep o pripravi novega programa EU GOVSATCOM:
            
            
               Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 in zlasti člen 58(2)(b) Uredbe (
               
                  UL L 193, 30.7.2018, str. 1
               
               ). 
            
            
               4.Vesoljski program:
            
            
               Uredba (EU) 2021/696 Evropskega parlamenta in Sveta z dne 28. aprila 2021 o vzpostavitvi Vesoljskega programa Unije in ustanovitvi Agencije Evropske unije za vesoljski program ter razveljavitvi uredb (EU) št. 912/2010, (EU) št. 1285/2013 in (EU) št. 377/2014 ter Sklepa št. 541/2014/EU (UL L 170, 12.5.2021, str. 69).
            
            
               5.Program Obzorje 2020, vključno z raziskovalnimi in razvojnimi programi v skladu s členom 185 PDEU ter skupnimi podjetji ali katero koli strukturo, ustanovljeno v skladu s členom 187 PDEU:
            
            
               Uredba (EU) št. 1291/2013 Evropskega parlamenta in Sveta z dne 11. decembra 2013 o vzpostavitvi okvirnega programa za raziskave in inovacije (2014–2020) – Obzorje 2020 in razveljavitvi Sklepa št. 1982/2006/ES (UL L 347, 20.12.2013, str. 104), vključno z ukrepi iz navedene uredbe, ki se nanašajo na ključne omogočitvene tehnologije, kot so umetna inteligenca, robotika, polprevodniki in kibernetska varnost.
            
            
               6.Program Obzorje Evropa, vključno z raziskovalnimi in razvojnimi programi v skladu s členom 185 PDEU ter skupnimi podjetji ali katero koli strukturo, ustanovljeno v skladu s členom 187 PDEU:
            
            
               Uredba (EU) 2021/695 Evropskega parlamenta in Sveta z dne 28. aprila 2021 o vzpostavitvi okvirnega programa za raziskave in inovacije Obzorje Evropa ter o določitvi pravil za sodelovanje in razširjanje njegovih rezultatov ter razveljavitvi uredb (EU) št. 1290/2013 in (EU) št. 1291/2013 (UL L 170, 12.5.2021, str. 1).
            
            
               7.Program Euratoma za raziskave in usposabljanje za obdobje 2021–2025:
            
            
               Uredba Sveta (Euratom) 2021/765 z dne 10. maja 2021 o vzpostavitvi Programa za raziskave in usposabljanje Evropske skupnosti za atomsko energijo za obdobje 2021–2025, ki dopolnjuje okvirni program za raziskave in inovacije Obzorje Evropa, ter razveljavitvi Uredbe (Euratom) 2018/1563 (UL L 167 I, 12.5.2021, str. 81).
            
            
               8.Vseevropska prometna omrežja (TEN-T):
            
            
               Uredba (EU) št. 1315/2013 Evropskega parlamenta in Sveta z dne 11. decembra 2013 o smernicah Unije za razvoj vseevropskega prometnega omrežja in razveljavitvi Sklepa št. 661/2010/EU (UL L 348, 20.12.2013, str. 1).
            
         
         
            
               9.Vseevropska energetska omrežja (TEN-E):
            
            
               Uredba (EU) št. 347/2013 Evropskega parlamenta in Sveta z dne 17. aprila 2013 o smernicah za vseevropsko energetsko infrastrukturo in razveljavitvi Odločbe št. 1364/2006/ES in spremembi uredb (ES) št. 713/2009, (ES) št. 714/2009 in (ES) št. 715/2009 (UL L 115, 25.4.2013, str. 39).
            
            
               10.Vseevropska telekomunikacijska omrežja
                  3
               :
            
            
               Uredba (EU) št. 283/2014 Evropskega parlamenta in Sveta z dne 11. marca 2014 o smernicah za vseevropska omrežja na področju telekomunikacijske infrastrukture in razveljavitvi Odločbe št. 1336/97/ES (UL L 86, 21.3.2014, str. 14).
            
            
               11.Instrument za povezovanje Evrope:
            
            
               Uredba (EU) 2021/1153 Evropskega parlamenta in Sveta z dne 7. julija 2021 o vzpostavitvi Instrumenta za povezovanje Evrope ter razveljavitvi uredb (EU) št. 1316/2013 in (EU) št. 283/2014 (UL L 249, 14.7.2021, str. 38).
            
            
               12.Program za digitalno Evropo:
            
            
               Uredba (EU) 2021/694 Evropskega parlamenta in Sveta z dne 29. aprila 2021 o vzpostavitvi programa Digitalna Evropa in razveljavitvi Sklepa (EU) 2015/2240 (UL L 166, 11.5.2021, str. 1).
            
            
               13.Evropski program za razvoj obrambne industrije:
            
            
               Uredba (EU) 2018/1092 Evropskega parlamenta in Sveta z dne 18. julija 2018 o vzpostavitvi evropskega programa za razvoj obrambne industrije v podporo konkurenčnosti in inovacijski zmogljivosti obrambne industrije Unije (UL L 200, 7.8.2018, str. 30).
            
            
               14.Pripravljalni ukrep o raziskavah na področju obrambe:
            
            
               Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/20121 in zlasti člen 58(2)(b) Uredbe (UL L 193, 30.7.2018, str. 1).
            
            
               15.Evropski obrambni sklad:
            
            
               Uredba (EU) 2021/697 Evropskega parlamenta in Sveta z dne 29. aprila 2021 o vzpostavitvi Evropskega obrambnega sklada ter razveljavitvi Uredbe (EU) 2018/1092 (UL L 170, 12.5.2021, str. 149).
            
            
               16.Stalno strukturno sodelovanje (PESCO):
            
            
               Sklep Sveta (SZVP) 2018/340 z dne 6. marca 2018 o pripravi seznama projektov, ki se bodo oblikovali v okviru PESCO (UL L 65, 8.3.2018, str. 24).
            
            
               Sklep Sveta (SZVP) 2018/1797 z dne 19. novembra 2018 o spremembi in posodobitvi Sklepa (SZVP) 2018/340 o pripravi seznama projektov, ki se bodo oblikovali v okviru PESCO (UL L 294, 21.11.2018, str. 18).
            
            
               Sklep Sveta (SZVP) 2019/1909 z dne 12. novembra 2019 o spremembi in posodobitvi Sklepa (SZVP) 2018/340 o pripravi seznama projektov, ki se bodo oblikovali v okviru PESCO (UL L 293, 14.11.2019, str. 113).
            
            
               17.Evropsko skupno podjetje za ITER:
            
            
               Odločba Sveta 2007/198/Euratom z dne 27. marca 2007 o ustanovitvi Evropskega skupnega podjetja za ITER in razvoj fuzijske energije ter dodelitvi prednosti le-temu (UL L 90, 30.3.2007, str. 58).
            
         
         
            
               18.Program EU za zdravje:
            
            
               Uredba (EU) 2021/522 Evropskega parlamenta in Sveta z dne 24. marca 2021 o vzpostavitvi programa za ukrepe Unije na področju zdravja (Program EU za zdravje) za obdobje 2021–2027 in razveljavitvi Uredbe (EU) št. 282/2014 (UL L 107, 26.3.2021, str. 1).“
            
         
         
            
                  
                     (1)
                  
                        Uredba (EU) št. 1285/2013 se v tej prilogi ohrani glede na člen 110(1) Uredbe (EU) 2021/696. 
               
               
                  
                     (2)
                  
                        Uredba (EU) št. 377/2014 se v tej prilogi ohrani glede na člen 110(1) Uredbe (EU) 2021/696.
               
               
                  
                     (3)
                  
                        Uredba (EU) št. 283/2014 se v tej prilogi ohrani glede na člen 27(2) Uredbe (EU) 2021/1153 o vzpostavitvi Instrumenta za povezovanje Evrope ter razveljavitvi uredb (EU) št. 1316/2013 in (EU) št. 283/2014.